**ימים קשים עוברים על כולנו - ונראה שעוד ימים קשים יותר לפנינו, ימים שמאלצים את כולנו להתמודד עם אתגרים שטרם ידענו.**

**בימים האחרונים פנו אלינו בשח"ם מספר שחקנים, לעדכן כי הם מוזמנים לאודישנים השבוע, בימים בהם הוכרז סגר נוקשה.**

**כידוע לך, עולם התרבות לא הוכרז כמקצוע חיוני ולכן קיום אודישנים במרחב הפיזי הינה אסורה, אלא אם כן המפיק הנפיק, באמצעות גוף השידור שעימו הוא התקשר, "אישור עובד חיוני" למלהקות ולשחקנים המיועדים להגיע לאודישן.**

**אם למלהקות ו/או לגורם אחראי אחר בהפקה יש "אישור עובד חיוני", עליהם להעבירו לכלל השחקנים המיועדים להגיע לאודישן וכן להצטייד בו בעצמו. הזמנת שחקן לאודישן ללא אישור עובד חיוני מסכנת את השחקן (מלבד הסכנה הבריאותית) בקנס ע"ס 500 ש"ח, ואת המפיקים בקנס ע"ס 5,000 ש"ח (הם למעשה "מפעילים עסק" שאינו חיוני).**

**גם אם יש בידי המלהקות אישור עובד חיוני, להן ולשחקנים, ספק אם אודישן, במתכונת המסורתית של סרט נע, יכול לעמוד בכללי התו הסגול, ולפיכך יכול לסכן את המלהקות ואת השחקנים בהידבקות ובהפצת הנגיף.**

**לפיכך, הנחייתנו החד משמעתית לשחקנים ולשחקניות, וביקשנו זאת גם מהמלהקות - לקיים אודישן בתקופה הקרובה אך ורק באמצעים מקוונים. אלא אם מדובר במקרה חריג, כמו מטצ'ינג בנוכחות מצומצמת, להפקה שצפויה להצטלם בשבועות הקרובים שלאחר תום הסגר, בכפוף לאישור עובד חיוני ובהתאם לכללי הריחוק החברתי, בחלל מרווח ומאוורר ותוך עטיית מסכות.**